Скупштина града Сомбора на седници одржаној дана 2019. Године, на основу члана 39. тачка 65. Статута града Сомбора („Службени лист града Сомбора“, број 2/19) донела је:

О Д Л У К У

О УСТАНОВЉЕЊУ ЈАВНИХ ПРИЗНАЊА

ГРАДА СОМБОРА

# I ОСНОВНЕ ОДРЕДБЕ

Члан 1.

Овом Одлуком установљавају се јавна признања која додељује Град Сомбор, уређује се поступак, услови, критеријуми и начин доделе, као и облик и изглед јавних признања.

Члан 2.

Јавна признања се додељују организацијама и грађанима за значајна остварења у привреди, науци, уметности, спорту, образовно васпитном раду и другим друштвеним областима које доприносе развоју Града Сомбора, његовом напретку и просперитету.

Јавна признања Града Сомбора су:

* Октобарска награда Града Сомбора
* Повеља Града Сомбора

- Повеља Почасни грађанин Града Сомбора

* Повеља амбасадор града Сомбора

II ОКТОБАРСКА НАГРАДА ГРАДА СОМБОРА

Члан 3.

Октобарска награда града Сомбора се додељује као посебно признање за изузетне резултате у вишегодишњем раду, односно као награда за животно дело.

Октобарска награда се додељује појединцу за резултате из области стваралаштва и рада утврђених у члану 4. Ове Одлуке.

Октобарска награда се истом лицу може доделити само једанпут.

III ПОВЕЉА ГРАДА СОМБОРА

Члан 4.

Повеља Града Сомбора се додељује као друштвено признање за постигнуте резултате и достигнућа у претходној години.

Повеља Града Сомбора се може доделити грађанину, групи грађана, предузећима, установама, државним органима, месним заједницама, удружењима и другим друштвеним организацијама са и ван територије града Сомбора за постигнуте резултате која су од општег значаја за Град Сомбор и која доприносе развоју, очувању традиције и афирмацији Града Сомбора и то у областима:

* Науке, културе и уметности, односно свих видова стваралаштва (књижевног, музичког, сценског, ртв, ликовног, примењене уметности и сл.)
* Планирања и уређења простора и насеља, архитектуре и грађевинарства
* Унапређења и заштите животне средине
* Просвете и развоја школства
* Спорта и постигнутих спортских резултата
* Здравства и здравствене заштите
* Социјалног и хуманитарног рада
* Привредног развоја и других ненаведених области од значаја за град Сомбор.

Повеља се може доделити и страним и домаћим институцијама, општинама, градовима и појединцима за остварене резултате у области међуопштинске и међународне сарадње.

Члан 5.

Добитнику Повеље може се поново доделити Повеља уколико Градско веће оцени да је физичко, односно правно лице поново остварило изванредне резултате и достигнућа у раду.

IV ЗВАЊЕ ПОЧАСНОГ ГРАЂАНИНА

Члан 6.

Звање Почасни грађанин Града Сомбора се може доделити грађанину Републике Србије, као и страном држављанину, државнику и функционеру међународне организације и удружења, невладине организације и других облика цивилног сектора, државног органа или органа јединице локалне самоуправе, истакнутој личности и другом појединцу, који својим радом, научним, уметничким, политичким, хуманитарним и другим облицима деловања, допринесе развоју и угледу града Сомбора.

Члан 7.

Звање Почасни грађанин града Сомбора може се доделити за изузетан допринос:

* развоју Града у различитим областима
* афирмацији Града у земљи и иностранству
* афирмацији вредности које су утемељене у историјској улози града Сомбора и његовом значењу у развоју модерне српске државе и доприносу добробити његових житеља
* у пружању хуманитарне помоћи и донација
* унапређењу и заштити животне средине
* развоју демократије
* заштити и унапређењу људских права и слобода и
* унапређењу и развоју локалне самоуправе

Члан 8.

Предлог за доделу звања Почасни грађанин Града Сомбора, утврђује Градско веће града Сомбора.

Одлуку о додели звања Почасни грађанин доноси Скупштина града Сомбора уз претходну сагласност Министарства надлежног за послове локалне самоуправе.

Лицу коме је додељено звање Почасни грађанин уручује се Повеља почасног грађанина града Сомбора и симболични кључ капије Града Сомбора.

Члан 9.

Звање Почасни грађанин града Сомбора је протоколарно признање и њиме се не стичу посебна права, нити обавезе.

V ЗВАЊЕ АМБАСАДОРА ГРАДА СОМБОРА

Члан 10.

Звање амбасадора града Сомбора се може доделити најрепрезентативнијем појединцу који је остварио изванредне резултате у области науке, културе, спорта, уметности и друга изузетна достигнућа, рођеном у граду Сомбору, који је остварио међународно признате резултате и који је препознао и у свом досадашњем раду промовисао вредности које град Сомбор подржава и за које се залаже.

Предлог за доделу звања амбасадор Града Сомбора, утврђује Градско веће града Сомбора, на основу образложеног предлога физичког или правног лица и иницијативе градоначелника града Сомбора.

Одлуку о додели звања амбасадор града Сомбора доноси Скупштина града Сомбора.

Лицу коме је додељено звање амбасадор града Сомбора уручује се Повеља амбасадора града Сомбора и додељује плочица на Тргу уметности.

VI ПОСТУПАК ДОДЕЛЕ ЈАВНИХ ПРИЗНАЊА

Члан 11.

Октобарска награда града Сомбора се додељује на свечаности поводом дана обележавања ослобођења Града Сомбора од фашистичке окупације 21. Октобра.

Повеља Града Сомбора, Повеља Почасни грађанин Града Сомбора и Повеља амбасадора града Сомбора се додељују на свечаности, поводом прославе Дана Града 17. Фебруара, када је Сомбор стекао статус слободног краљевског града.

Члан 12.

Октобарска награда и Повеља града Сомбора се додељују у виду повеље и у новчаном износу.

Висину новчаног износа одређује Градско веће.

Звање Почасни грађанин се додељује у виду повеље и симболичног кључа капије Града Сомбора.

Звање амбасадора града Сомбора се додељују у виду повеље и плочице на Тргу уметности.

Годишње може да се додели једна Повеља града Сомбора, једна Октобарска награда, једна Повеља Почасни грађанин Града Сомбора и једна Повеља амбасадора града Сомбора.

Октобарска награда и Повеља амбасадора града Сомбора се могу доделити и постхумно.

Члан 13.

Јавна признања обавезно садрже грб Града Сомбора, назив признања, место предвиђено за уписивање података о добитнику, место, датум доношења, потпис градоначелника и печат.

Текст Јавних признања се штампа на српском језику ћириличним писмом.

Изглед Јавних признања, на предлог Комисије из члана 12. ове Одлуке утврђује Градско веће.

Комисија из претходног става може за израду идејног решења Јавног признања расписати конкурс.

Члан 14.

Градско веће образује Комисију за јавна признања (у даљем тексту Комисија).

Комисија из претходног става има председника и четири члана. Председник и два члана су из реда одборника Скупштине града, а два члана су из реда истакнутих грађана који уживају углед у областима свог рада и деловања.

Мандат Комисије траје четири године.

Комисија објављује Јавни позив, спроводи поступак и утврђује предлог за доделу јавних признања.

Члан 15.

Комисија сваке године објављује Јавни позив за достављање предлога за доделу јавних признања града Сомбора.

Јавни позив се објављује на сајту Града, путем средстава информисања и на други погодан начин најкасније 30 дана пре крајњег рока за доставу предлога.

Члан 16.

Предлог за доделу јавних признања могу поднети појединци, групе грађана и институције, односно правна и физичка лица са седиштем на територији града Сомбора.

Предлог се подноси Комисији у писаној форми са образложењем које садржи биографске податке о кандидату, податке о делу које се предлаже и резултате рада кандидата, као и навођење адресе становања за физичка лица и адресе седишта за правна лица.

Предлози за доделу Повеље Града Сомбора, Повеље Почасни грађанин Града Сомбора и Повеље амбасадора града Сомбора се достављају Комисији најкасније до 31 децембра у години за коју се додељује признање, а за доделу Октобарске награде најкасније до 15 септембра текуће године.

Члан 17.

Уколико није било предлога за доделу јавних признања јавна признања се могу доделити на предлог Градоначелника и чланова Комисије, применом критеријума и услова утврђених овом Одлуком.

Члан 18.

Одлуку о додели Октобарске награде и Повељу града Сомбора доноси Градско веће града Сомбора на предлог који је утврдила Комисија за јавна признања.

Одлуку о додели Повеље Почасни грађанин града Сомбора и Повеље амбасадор града Сомбора, доноси Скупштина града Сомбора на предлог који је утврдило Градско веће града Сомбора.

Јавна признања уручује градоначелник града Сомбора, заменик градоначелника или лице које овласти градоначелник.

Члан 19.

Поред јавних признања установљених овом Одлуком у области образовања се додељује посебно признање „Аврам Мразовић“.

Поступак, услови и критеријуми за доделу признања из става 1. Овог члана се утврђују посебном Одлуком.

Члан 20.

Средства за израду и доделу јавних признања обезбеђују се у буџету града.

Члан 21.

Административне и стручне послове у спровођењу ове Одлуке обављаће Одељење за друштвене делатности.

# IV ЗАВРШНЕ ОДРЕДБЕ

Члан 22.

Одељење за скупштинске и извршне послове градске управе води евиденцију о добитницима јавних признања града Сомбора.

Садржај евиденције чине подаци о добитницима, као и о областима њиховог деловаља које чине основ доделе јавног признања.

Један примерак Одлуке о јавном признању, уз фотографију лица које је добило јавно признање, са њиховим подацима трајно се чува у архиви Градске управе.

Члан 23.

Даном ступања на снагу ове Одлуке престаје да важи Одлука о повељи и награди града Сомбора(„Сл.лист града Сомбора“ ", бр. 6/10).

Члан 24.

Ова Одлука ступа на снагу осмог дана од дана објављивања у „Службеном листу града Сомбора“.

ПРЕДСЕДНИК

СКУПШТИНЕ ГРАДА

Љиљана Тица